**তথ্যবিবরণী নম্বর: ৩১০৭**

বাংলাদেশের আকাশে শাওয়াল মাসের চাঁদ দেখা গেছে

**আগামীকাল পবিত্র ঈদুলফিতর উদযাপিত হবে**

ঢাকা, ১৬ চৈত্র (৩০ মার্চ):

আজ বাংলাদেশের আকাশে পবিত্র শাওয়াল মাসের চাঁদ দেখা গেছে। আগামীকাল ৩১ মার্চ পবিত্র ঈদুলফিতর উদযাপিত হবে।

আজ সন্ধ্যায় ইসলামিক ফাউন্ডেশন বায়তুল মুকাররম সভাকক্ষে ধর্ম উপদেষ্টা ড. আ ফ ম খালিদ হোসেনের সভাপতিত্বে অনুষ্ঠিত জাতীয় চাঁদ দেখা কমিটির সভায় এ সিদ্ধান্ত গ্রহণ করা হয়।

জেলা চাঁদ দেখা কমিটি, ইসলামিক ফাউন্ডেশনের প্রধান কার্যালয়, বাংলাদেশ আবহাওয়া অধিদপ্তর এবং মহাকাশ গবেষণা ও দূর অনুধাবন প্রতিষ্ঠান হতে প্রাপ্ত তথ্য পর্যালোচনা করে জাতীয় চাঁদ দেখা কমিটি এ সিদ্ধান্ত ঘোষণা করে।

সভায় ধর্ম সচিব ও জাতীয় চাঁদ দেখা কমিটির সদস্য একেএম আফতাব হোসেন প্রামানিক, ইসলামিক ফাউন্ডেশনের মহাপরিচালক আঃ ছালাম খান, তথ্য অধিদফতরের উপপ্রধান তথ্য অফিসার মোহাম্মদ আলী সরকার, ধর্ম বিষয়ক মন্ত্রণালয়ের সংস্থা অনুবিভাগের অতিরিক্ত সচিব মোঃ তোফাজ্জল হোসেন, ওয়াকফ প্রশাসকের কার্যালয়ের উপপ্রশাসক মোঃ আনিচুর রহমান, সরকারী মাদ্রাসা-ই-আলিয়ার অধ্যক্ষ প্রফেসর মোঃ আশরাফুল কবির, বাংলাদেশ মহাকাশ গবেষণা ও দূর অনুধাবন প্রতিষ্ঠানের প্রধান  বৈজ্ঞানিক কর্মকর্তা ড. মুহাম্মদ শহিদুল ইসলাম, আবহাওয়া অধিদপ্তরের পরিচালক মোঃ মমিনুল ইসলাম, যাত্রাবাড়ীস্থ জামেয়া মাহমুদিয়ার প্রধান মুফতি  মোঃ রেজাউল কারীম আবরার, ঢাকা জেলা প্রশাসকের কার্যালয়ের অতিরিক্ত জেলা প্রশাসক মোঃ বদরুদ্দোজা শুভ, ইন্টারন্যাশনাল ইসলামিক ইউনিভার্সিটি চট্টগ্রামের দাওয়া এন্ড ইসলামিক স্টাডিজ বিভাগের সাবেক চেয়ারম্যান ড. আব্দুল্লাহ ফারুক, বিটিভির সহকারী পরিচালক মোঃ নাজিমুদ্দিন, বায়তুল মুকাররম জাতীয় মসজিদের সিনিয়র পেশ ইমাম মুহাম্মদ মিজানুর রহমান প্রমুখ-সহ জাতীয় চাঁদ দেখা কমিটির সদস্যরা উপস্থিত ছিলেন।

#

আবুবকর /দীপংকর/সঞ্জীব/কানাই/২০২৫/২১৫৫ ঘণ্টা

**তথ্যবিবরণী নম্বর: ৩১০৬**

**অগ্নিবীণা এক্সপ্রেসে অবৈধ যাত্রী উঠানোর দায়ে ক্যাটারিং সার্ভিসের কার্যক্রম বন্ধ করে দিয়েছে রেল কর্তৃপক্ষ**

ঢাকা, ১৬ চৈত্র (৩০ মার্চ):

ঢাকা থেকে তারাকান্দাগামী অগ্নিবীণা এক্সপ্রেস ট্রেনে অবৈধভাবে টিকিটবিহীন যাত্রী উঠানোর দায়ে ক্যাটারিং সার্ভিসের কার্যক্রম বন্ধ করে দিয়েছে রেল কর্তৃপক্ষ।

আজ রাজধানী ঢাকা থেকে তারাকান্দাগামী ৭৩৫/৭৩৬ অগ্নিবীণা এক্সপ্রেস ট্রেনের ঠিকাদার মেসার্স টিপ টপ ক্যাটারার্স এর ম্যানেজার টাকার বিনিময়ে খাবার গাড়িতে অবৈধভাবে টিকেটবিহীন যাত্রী উঠায়। বিষয়টি কর্তৃপক্ষের নজরে এলে তারা উক্ত প্রতিষ্ঠানের ম্যানেজার-সহ জড়িতদের গাড়ি থেকে নামিয়ে দেয় এবং পরবর্তী নির্দেশ না দেওয়া পর্যন্ত ক্যাটারিং সার্ভিসের কার্যক্রম বন্ধ করে দেয়।

বাংলাদেশ রেলওয়ের পক্ষ থেকে পরবর্তী নির্দেশ না দেওয়া পর্যন্ত উক্ত ট্রেনের খাবার গাড়ি বন্ধ রাখতে এবং যেন টিকেটবিহীন কোনো যাত্রী আরোহন করতে না পারে সেদিকে লক্ষ্য রাখতে সংশ্লিষ্টদের নির্দেশনা প্রদান করা হয়েছে।

#

রেজাউল/দীপংকর/সঞ্জীব/কানাই/২০২৫/২১১৭ ঘণ্টা

**তথ্যবিবরণী নম্বর : ৩১০৫**

**দেশবাসীকে তথ্য উপদেষ্টার ঈদের শুভেচ্ছা**

ঢাকা, ১৬ চৈত্র (৩০ মার্চ):

পবিত্র ঈদুলফিতর উপলক্ষ্যে দেশবাসীকে শুভেচ্ছা জানিয়েছেন তথ্য ও সম্প্রচার উপদেষ্টা মোঃ মাহফুজ আলম।

আজ এক শুভেচ্ছা বার্তায় উপদেষ্টা বলেন, ঈদুলফিতর আনন্দ, সহমর্মিতা, সংযম, সৌহার্দ্য ও সম্প্রীতির এক মহিমান্বিত বার্তা নিয়ে এসেছে। ঈদ হিংসা-বিদ্বেষ ও হানাহানি ভুলে মানুষকে ভ্রাতৃত্বের বন্ধনে আবদ্ধ হওয়ার শিক্ষা দেয়।

জুলাই গণঅভ্যুত্থানের শহিদ ও আহতদের স্মরণ করে উপদেষ্টা বলেন, ফ্যাসিবাদের পতন হওয়ায় মানুষের ঈদ-আনন্দের সঙ্গে এবারে এক ধরনের স্বস্তি যোগ হয়েছে। উপদেষ্টা আত্মীয়-স্বজন ও বন্ধুবান্ধবদের সঙ্গে ঈদের আনন্দ ভাগ করে নেওয়ার পাশাপাশি সুবিধাবঞ্চিত মানুষের পাশে দাঁড়ানোর জন্য সামর্থ্যবানদের প্রতি আহ্বান জানান। তিনি মাতৃভূমি বাংলাদেশ ও মুসলিম উম্মাহর উত্তরোত্তর উন্নতি, সমৃদ্ধি ও অব্যাহত শান্তি কামনা করেন।

#

মামুন/দীপংকর/সঞ্জীব/লাভলী/২০২৫/২০৫০ ঘণ্টা

**তথ্যবিবরণী নম্বর: ৩১০৪**

**ঈদুলফিতর উপলক্ষ্যে সমাজকল্যাণ এবং মহিলা ও শিশু বিষয়ক মন্ত্রণালয়ের উপদেষ্টার শুভেচ্ছা**

ঢাকা, ১৬ চৈত্র (৩০ মার্চ):

সমাজকল্যাণ এবং মহিলা ও শিশু বিষয়ক মন্ত্রণালয়ের উপদেষ্টা শারমীন এস মুরশিদ পবিত্র ঈদুলফিতর উপলক্ষ্যে দেশবাসীকে শুভেচ্ছা জানিয়েছেন এবং সকলের সুখ, সমৃদ্ধি ও শান্তি কামনা করেছেন।

আজ এক শুভেচ্ছা বার্তায় উপদেষ্টা বলেন, পবিত্র রমজানে দীর্ঘ এক মাসের আত্মশুদ্ধির পর পবিত্র ঈদুলফিতর আনন্দ, সহমর্মিতা ও ভাতৃত্বের এক মহিমান্বিত বার্তা নিয়ে এসেছে। ঈদ হলো ভালোবাসা, খুশি ও সম্প্রীতির বন্ধন। তিনি বলেন, আত্মীয়-স্বজন বন্ধু-বান্ধবদের সাথে ঈদের আনন্দ ভাগ করে নেওয়ার পাশাপাশি আমাদের সমাজ থেকে সকল অন্যায়, দুর্নীতি, নির্যাতন দূর করে পরস্পরের প্রতি যত্নশীল হতে হবে, সহমর্মিতার হাত বাড়িয়ে দিতে হবে। তিনি সকলকে ভেদাভেদ ভুলে পবিত্র ঈদুলফিতরের পবিত্রতা রক্ষা করে আনন্দ উপভোগ করার আহ্বান জানান।

উপদেষ্টা শারমীন এস মুরশিদ সুবিধাবঞ্চিত মানুষের পাশে দাঁড়ানোর জন্য সামর্থ্যবান সকলের প্রতি আহ্বান জানান। তিনি সকলের শান্তি, সমৃদ্ধি ও সুস্থতা কামনা করেন এবং নিরাপদে ঈদ উদ্‌যাপনের প্রত্যাশা ব্যক্ত করেন।

#

রফিকুল/দীপংকর/সঞ্জীব/কানাই/২০২৫/১৯৩২ ঘণ্টা

**তথ্যবিবরণী নম্বর : ৩১০৩**

পবিত্র ঈদুলফিতর উপলক্ষ্যে প্রধান উপদেষ্টার বাণী

**ঢাকা**, **১৬ চৈত্র (৩০ মার্চ) :**

**প্রধান উপদেষ্টা প্রফেসর মুহাম্মদ ইউনূস পবিত্র ঈদুলফিতর** **উপলক্ষ্যে বাণী প্রদান করেছেন:**

**“মুসলিম জাহানের অন্যতম প্রধান ধর্মীয় উৎসব ঈদুলফিতর উপলক্ষ্যে দেশবাসী ও বিশ্বের সকল মুসলমানকে আন্তরিক শুভেচ্ছা ও ঈদ মোবারক জানাই।**

**মাসব্যাপী সিয়াম সাধনা শেষে ধনী-গরিব নির্বিশেষে সকলের জীবনে ঈদ আনন্দের বার্তা বয়ে আনে। আমাদের শান্তি, সহমর্মিতা ও ভ্রাতৃত্ববোধের অনুপম শিক্ষা দেয়। হিংসা-বিদ্বেষ ও হানাহানি ভুলে মানুষ সাম্য, মৈত্রী ও সম্প্রীতির বন্ধনে আবদ্ধ হয়। ঈদের আনন্দ ভাগ করে নেয় সকলের সাথে।**

**ব্যক্তি, পরিবার, সমাজ ও রাষ্ট্রীয় জীবনে মুসলমানদের আত্মশুদ্ধি, সংযম, সৌহার্দ্য ও সম্প্রীতির মেলবন্ধন পরিব্যাপ্তি লাভ করুক-এই হোক ঈদ উৎসবের ঐকান্তিক কামনা। হাসি-খুশি ও ঈদের অনাবিল আনন্দে প্রতিটি মানুষের জীবন পূর্ণতায় ভরে উঠুক।**

**ইসলাম শান্তির ধর্ম। আসুন, সকল প্রকার অন্যায়, অনাচার, হানাহানি ও কুসংস্কার পরিহার করে ব্যক্তি, সমাজ ও জাতীয় জীবনের সকল স্তরে ইসলামের চেতনাকে প্রতিষ্ঠা করি।**

**বিশ্বের সকল মানুষের সুখ-শান্তি, কল্যাণ ও সমৃদ্ধির জন্য আজকের দিনে আমি মহান আল্লাহর কাছে প্রার্থনা করি।**

**মহান আল্লাহ আমাদের সহায় হোন। আমিন। ”**

**#**

**আশরোফা/দীপংকর/সঞ্জীব/কানাই/২০২৫/১৯০৫ ঘণ্টা**

**তথ্যবিবরণী নম্বর : ৩১০২**

**ঈদুলফিতর উপলক্ষ্যে পার্বত্য উপদেষ্টার শুভেচ্ছা**

ঢাকা, ১৬ চৈত্র (৩০ মার্চ):

পার্বত্য চট্টগ্রাম বিষয়ক উপদেষ্টা সুপ্রদীপ চাকমা পবিত্র ঈদুলফিতর উপলক্ষ্যে আজ দেশবাসী তথা পার্বত্য অঞ্চলের সকলের সুখ, সমৃদ্ধি ও শান্তি কামনা করেছেন।

উপদেষ্টা বলেন, ঈদ হলো ভালোবাসা, খুশি ও সম্প্রীতির বন্ধন। তিনি সকলকে ভেদাভেদ ভুলে পবিত্র ঈদুলফিতরের পবিত্রতা রক্ষা করে আনন্দ উপভোগ করার আহ্বান জানান।

উপদেষ্টা আরো বলেন, সরকার চায় শান্তি, সম্প্রীতি ও সৌহার্দ্যপূর্ণ পরিবেশে এদেশে অপরাধমুক্ত সমাজ ও সংস্কৃতি প্রতিষ্ঠিত হোক। দেশে সম্প্রীতি ও সাম্প্রদায়িক সৌহার্দ্য বিরাজ করুক, পবিত্র ঈদুলফিতরে এ প্রত্যাশা করেন তিনি।

#

রেজুয়ান/দীপংকর/সঞ্জীব/লাভলী/২০২৫/১৭১০ ঘণ্টা

Handout Number: 3101

**Mobile Court Continues at Sadarghat to Discourage**

**Single-Use Plastic and Polythene on Launches**

Dhaka, 30 March:

The mobile court operation continues at Sadarghat Launch Terminal to discourage the use of single-use plastic and polythene on launches. Led by Executive Magistrate Md. Rizwan Ul Islam of the Department of Environment’s Monitoring and Enforcement Wing, the drive started at 9 PM last night and continued late into the night.

During the operation, supervisors and staff of departing launches were instructed to ensure that passengers do not carry single-use plastic onboard. Additionally, they were directed to dispose of used polythene, plastic, food waste, and other garbage in designated bins on the launch, as dumping waste into the river is strictly prohibited.

The presence of waste disposal bins on each launch was verified through the River Police, and launches without adequate bins were instructed to arrange them. The River Police were also directed to monitor compliance regularly.

Throughout the operation, River Police used handheld microphones to raise awareness among passengers. Instructions were given to continue this initiative.

On the same night, enforcement actions were carried out against air-polluting factories in Moylar Bhagar Road, Mridhabari, and Matuail Sharifpara. After several consecutive days of operations, all polluting industrial units in these areas were found to be closed.

#

Dipankar/Sanjib/Kanai/2025/1650 hour

**তথ্যবিবরণী নম্বর: ৩১০০**

**লঞ্চে একবার ব্যবহারযোগ্য প্লাস্টিক ও পলিথিন নিরুৎসাহিত করতে সদরঘাটে মোবাইল কোর্ট অব্যাহত**

ঢাকা, ১৬ চৈত্র (৩০ মার্চ):

লঞ্চে একবার ব্যবহার্য প্লাস্টিক ও পলিথিনের ব্যবহার নিরুৎসাহিত করতে সদরঘাট লঞ্চ টার্মিনাল এলাকায় মোবাইল কোর্ট পরিচালনা অব্যাহত রয়েছে। পরিবেশ অধিদপ্তরের মনিটরিং এন্ড এনফোর্সমেন্ট শাখার নির্বাহী ম্যাজিস্ট্রেট মোঃ রিজওয়ান উল ইসলামের নেতৃত্বে গতরাত ৯টা থেকে শুরু হয়ে গভীর রাত পর্যন্ত এ অভিযান পরিচালনা করা হয়।

অভিযানে সদরঘাট থেকে ছেড়ে যাওয়া লঞ্চগুলোর সুপারভাইজার ও স্টাফদের জানানো হয় যে, যাত্রীরা যেন একবার ব্যবহারযোগ্য প্লাস্টিক নিয়ে লঞ্চে না ওঠে। এছাড়া, ব্যবহৃত পলিথিন, প্লাস্টিক, খাবারের অবশিষ্টাংশ ও আবর্জনা লঞ্চের বিনে ফেলার নির্দেশনা দেওয়া হয়। নদীতে এসব ফেলা নিষিদ্ধ করা হয়েছে।

প্রতিটি লঞ্চে আবর্জনা ফেলার বিন আছে কি-না, তা নৌপুলিশের মাধ্যমে যাচাই করা হয়। যেসব লঞ্চে বিন পর্যাপ্ত ছিল না, তাদের বিন সরবরাহের নির্দেশ দেওয়া হয়। নৌপুলিশকে এসব বিষয়ে নিয়মিত মনিটরিং করার নির্দেশনা দেওয়া হয়।

অভিযানের সময় নৌপুলিশ হ্যান্ড মাইকের মাধ্যমে যাত্রীদের সচেতন করতে দেখা যায়। এ কার্যক্রম চালিয়ে যেতে নির্দেশনা প্রদান করা হয়।

একই রাতে ময়লার ভাগাড় রোড, মৃধাবাড়ি ও মাতুয়াইল শরীফপাড়া এলাকায় বায়ুদূষণকারী কারখানায় অভিযান চালানো হয়। কয়েকদিনের টানা অভিযানের ফলে এসব এলাকায় বায়ুদূষণকারী সব শিল্প প্রতিষ্ঠান বন্ধ পাওয়া যায়।

#

দীপংকর/সঞ্জীব/কানাই/২০২৫/৩১৫২ ঘণ্টা

Handout Number: 3099

**Environment Advisor Extends Eid Greetings to the Nation,**

**Calls for Environmental Stewardship**

Dhaka, 30 March:

On the occasion of Eid-ul-Fitr, Syeda Rizwana Hasan, Advisor to the Ministry of Environment, Forest, and Climate Change and the Ministry of Water Resources, has extended heartfelt greetings to the nation.

In a message of goodwill, the Environment Advisor highlighted that after a month of self-purification, Eid-ul-Fitr brings a profound message of joy, compassion, and brotherhood. She urged everyone to celebrate Eid not only by sharing happiness with family and friends but also by showing care for nature.

Rizwana Hasan emphasized that Eid should be an occasion to give back to nature as well. She called upon citizens to celebrate the festival responsibly—avoiding littering, minimizing water wastage, and adopting environmentally friendly practices.

She also encouraged those who are capable to extend their support to underprivileged communities. The Advisor wished peace, prosperity, and well-being for all and expressed hope for a safe and joyful Eid celebration.

#

Dipankar/Sanjib/Kanai/2025/1606 hour

**তথ্যবিবরণী নম্বর : ৩০৯৮**

**দেশবাসীকে পরিবেশ উপদেষ্টার ঈদের শুভেচ্ছা**

**ঈদের আনন্দের সাথে প্রকৃতি রক্ষায় কাজ করার আহ্বান**

ঢাকা, ১৬ চৈত্র (৩০ মার্চ):

পবিত্র ঈদুলফিতর উপলক্ষ্যে দেশবাসীকে শুভেচ্ছা জানিয়েছেন পরিবেশ, বন ও জলবায়ু পরিবর্তন মন্ত্রণালয় এবং পানি সম্পদ মন্ত্রণালয়ের উপদেষ্টা সৈয়দা রিজওয়ানা হাসান।

আজ এক শুভেচ্ছা বার্তায় পরিবেশ উপদেষ্টা বলেন, দীর্ঘ এক মাসের আত্মশুদ্ধির পর ঈদুলফিতর আনন্দ, সহমর্মিতা ও ভ্রাতৃত্বের এক মহিমান্বিত বার্তা নিয়ে এসেছে। তিনি বলেন, আত্মীয়-স্বজন, বন্ধুবান্ধবদের সাথে ঈদের আনন্দ ভাগ করে নেওয়ার পাশাপাশি আমাদের প্রকৃতির প্রতিও যত্নশীল হতে হবে।

রিজওয়ানা হাসান বলেন, ঈদের দিন শুধু নিজেদের নয়, প্রকৃতিকেও উপহার দেওয়া উচিত। যেখানে সেখানে বর্জ্য না ফেলে, পানি অপচয় না করে পরিবেশবান্ধব উৎসব উদযাপনের আহ্বান জানান তিনি।

সৈয়দা রিজওয়ানা হাসান সুবিধাবঞ্চিত মানুষের পাশে দাঁড়ানোর জন্য সামর্থ্যবান সকলের প্রতি আহ্বান জানান। তিনি সকলের শান্তি, সমৃদ্ধি ও সুস্থতা কামনা করেন এবং নিরাপদে ঈদ উদযাপনের প্রত্যাশা ব্যক্ত করেন।

#

দীপংকর/সঞ্জীব/লাভলী/২০২৫/১৫৪০ ঘণ্টা

স্ক্রল নম্বর : ৪৬

টেলিভিশন চ্যানেলে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ১৬ চৈত্র (৩০ মার্চ):

সরকারি-বেসরকারি টিভি চ্যানেলসহ অন্যান্য ইলেকট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো:

**মূলবার্তা :**

‘আগারগাঁও পুরাতন বাণিজ্য মেলার মাঠে বর্ণাঢ্য আয়োজনে ঈদের জামাত হবে সকাল ৮:৩০ মিনিটে। জামাত শেষে ঐতিহ্যবাহী বর্ণিল আয়োজনে অনুষ্ঠিত হবে ঈদ আনন্দ মিছিল ও ঈদ আনন্দমেলা। সম্প্রীতির এই মিলনমেলায় আপনি সপরিবারে আমন্ত্রিত Ñ ­প্রশাসক, ঢাকা উত্তর সিটি কর্পোরেশন।’

#

দীপংকর/সঞ্জীব/কানাই/২০২৫/১৫২৫ ঘণ্টা